Predkladacia správa

Predložený materiál bol vypracovaný v súlade s návrhom Plánu práce vlády Slovenskej republiky na rok 2007. 
Rodová rovnosť je v demokratickej spoločnosti integrálnou súčasťou ľudských práv.  Ochrana ľudských práv a rovnosti žien a mužov je v Slovenskej republike dostatočne zabezpečená medzinárodnými zmluvami a národnou legislatívou. Pre reálne zabezpečenie rodovej rovnosti nepostačuje len zakotvenie národnej legislatívy v súlade s európskym právom, ale je nutné zabezpečiť aj podmienky na jej uplatňovanie v praxi.
V Slovenskej republike na úrovni vlády nie je v súčasnosti vytvorený orgán, ktorý by  koordinoval komplexnú tvorbu politiky vlády SR v oblasti rodovej rovnosti. Predložený materiál navrhuje zriadenie Rady vlády Slovenskej republiky pre rodovú rovnosť (ďalej len „rada“). Rada ako koordinačný, konzultatívny, poradný a iniciatívny orgán vlády Slovenskej republiky pre uplatňovanie princípu rodovej rovnosti v súlade so zákonmi a všeobecne záväznými právnymi predpismi bude navrhovať opatrenia a usmerňovať činnosti zamerané na podporu rodovej rovnosti s cieľom predchádzať diskriminácii z dôvodu pohlavia.
Vláda SR sa v Programovom vyhlásení vlády SR zaviazala presadzovať v politike rovnoprávnosť žien a mužov ako dôležitý faktor rozvoja demokracie a realizácie ľudských práv tak, aby sa naplnili záväzky vyplývajúce z Lisabonskej stratégie, ako aj z medzinárodných zmlúv. S týmto cieľom sa zaviazala vytvoriť inštitucionálne štruktúry pre uplatňovanie rodového hľadiska vo všetkých politikách a rozhodnutiach, ktoré sa prijímajú v rámci rozhodovacích procesov na všetkých úrovniach riadenia spoločnosti. Zriadenie rady možno považovať za naplnenie uvedenej časti Programového vyhlásenia vlády SR.
Návrh na zriadenie rady a návrh štatútu rady uvedený v prílohe materiálu predpokladá, že úlohy spojené s činnosťou rady, jej výborov a sekretariátu bude plniť odbor rodovej rovnosti a rovnosti príležitostí Ministerstva práce, sociálnych vecí a rodiny SR kapacitne posilnený o odborných zamestnancov.
Finančné prostriedky na činnosť rady budú zabezpečené v rámci kapitoly MPSVR SR.
V súlade s navrhovaným optimálnym variantom sú predpokladané finančné nároky kladené na štátny rozpočet nasledujúce. Jednorazovo vynaložené finančné prostriedky na zriadenie sekretariátu rady vo výške cca  310 tis. Sk (napr. výpočtová technika, zariadenie kancelárií a pod.). Účelovo vynaložené finančné prostriedky na mzdové náklady zamestnancov  sekretariátu (3 zamestnanci, priemerná hrubá mesačná mzda pre 2 zamestnancov 30 tis. Sk, pre jedného 20 tis. Sk vrátane odvodov) 1 295 tis. Sk/ročne, prevádzkové náklady 6 tis. Sk/osoba  čo predstavuje 216 tis. Sk za rok; výdavky na vlastnú činnosti Rady a jej výborov (napr. vzdelávanie aj za účasti zahraničných expertov, rodový tréning, rodová výchova, právne analýzy, rodové analýzy, štúdie a posudky vplyvov na rodovú rovnosť, propagácia rodovej rovnosti, mediálna kampaň  a pod.) sa predpokladajú vo výške cca 3 000 tis. Sk/rok. 
So začatím činnosti rady sa predpokladá od 1. januára 2008, preto výdavky na prvý rok činnosti budú predstavovať 4 821   tis. Sk. V bežnom roku sa predpokladajú výdavky vo výške cca  4 511 tis. Sk/rok. Finančné nároky na rozpočet boli znížené tak, aby návrh rešpektoval výhradu vznesenú v rámci medzirezortného pripomienkového konania.
S ohľadom na charakter rady a jej prierezovosť bolo navrhnuté, aby finančné prostriedky na aktivity, ktoré budú vykonávané v rámci rezortov boli realizované z rozpočtových kapitol rezortov, ktorých zástupcovia budú členmi rady. V medzirezortnom pripomienkovom konaní boli voči tomuto návrhu vznesené zásadné pripomienky, ktoré boli akceptované. Mimoriadne  cenným prínosom  pre akceleráciu uvedenej problematiky je ochota viacerých rezortov a ďalších zúčastnených organizácií a inštitúcií aktívne sa spolupodieľať na vytvorení podmienok pre dosiahnutie rodovej rovnosti predovšetkým v oblasti rezortného vzdelávania štátnych zamestnancov v problematike rodovej rovnosti. 
Vzhľadom na to, že rovnosť príležitostí je horizontálnou prioritou sledovanou v rámci štrukturálnych fondov, predpokladáme čiastočné finančné zabezpečenie plnenia úloh rady v súlade so schváleným Národným strategickým referenčným rámcom Slovenskej republiky na roky 2007 – 2013 predovšetkým operačným programom Zamestnanosť a sociálna inklúzia.
Predkladaný  návrh na zriadenie Rady vlády Slovenskej republiky pre rodovú rovnosť bol predložený na medzirezortné  pripomienkové konanie. Oslovených bolo 38 subjektov, z ktorých do stanoveného termínu zaslalo stanovisko 29 subjektov. Uplatnených bolo   17 zásadných pripomienok.  
 Materiál sa predkladaná na rokovanie vlády SR bez rozporu. 
           	 Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie sa nachádza v prílohe.